**Baba Iarnă**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Baba Iarnă-şi mână norii

Plini cu nea, spre asfinţit.

Vin cocorii, vin cocorii!

Iarba-n glie a-nverzit!

Baba Iarnă-şi mână norii,

Dar un nor mai zăpăcit,

Tot zburând de colo, colo,

Făr-să vrea s-a rătăcit.

Unde-i baba, unde-i Iarna?

Unde-i cârdul meu de nori?

Ce să fac? Se-ntreabă norul,

O să zbor după cocori.

Ia priviţi spre cer, prieteni!

Strigă jos un copilaş,

Vin cocorii, vin cocorii!

I-a adus un nouraş!

Însă vai, ce se întâmplă?!

Stau copiii-n loc miraţi.

A pornit din nou să ningă?

Fulgii sunt adevăraţi?

Cum să ningă? Cum să ningă?

Primăvara e în toi!

– Copilaşi, le strigă norul,

M-am întors din nou la voi!

Nu vă speriaţi, căci Iarna

A plecat spre asfinţit!

Plec şi eu! Acuş! Îndată!

Of, că tare-s zăpăcit…